Technicolour

«Technicolour» er en popsang fra 2021 som fremføres av den australske artisten Montaigne. Sangen ble utgitt 5. mars 2021 og var Australias bidrag til Eurovision Song Contest 2021 i Rotterdam i Nederland. Sangen ble slått ut i semifinalen, og dette var første gang Australia ikke nådde en Eurovision-finale. Sangen skrev imidlertid Eurovision-historie, siden det var det første bidraget som ikke ble fremført direkte på scenen i konkurransen. På grunn av koronaviruspandemien kunne ikke Montaigne reise fra Australia til Rotterdam for å opptre. Arrangørene viste et forhåndsinnspilt reserveopptak av fremføringen i stedet.

Om sangen 
Montaigne skulle ha representert Australia i Eurovision Song Contest 2020 med «Don't Break Me», etter å ha vunnet sangkonkurransen Eurovision – Australia Decides i Gold Coast i Australia lørdag 8. februar 2020. Da Eurovision ble avlyst på grunn av koronaviruspandemien, besluttet den australske kringkasteren SBS at Montaigne i stedet skulle få representere Australia i konkurransen i 2021, men med en annen sang.

4. mars 2021 kunngjorde Montaigne at hun skulle delta med «Technicolour», og låten ble sluppet for nedlastning og strømming dagen etter. Artisten selv sa at sangen var skrevet spesielt for konkurransen, og inneholdt følelser og elementer som passet perfekt for Eurovision Song Contest.

Eurovision Song Contest 
Sangen var Australias bidrag til Eurovision Song Contest 2021 i Rotterdam Ahoy og deltok i semifinale 1 tirsdag 18. mai 2021. På grunn av koronaviruspandemien var ikke Montaigne på plass i Rotterdam for å opptre. I stedet viste arrangørene et reserveopptak av opptredenen, som ble spilt inn i Australia i mars, og seerne stemte ut fra opptaket. Dette var første gang i konkurransens historie at et bidrag ikke ble fremført direkte fra scenen. 

I semifinalen endte sangen som nummer 14 av 16 med 28 poeng. Siden det bare var de ti beste som kvalifiserte seg til finalen lørdag 22. mai, ble Australia slått ut i semifinalen. Dette var første gang siden debuten i 2015 at Australia ikke kvalifiserte seg til en Eurovision-finale.

Listeplasseringer

Referanser 

 

Australsk musikk
Bidrag til Eurovision Song Contest 2021
Sanger fra 2021